CELEX: 32021R1005
Language: ro
Date: 2021-06-21 00:00:00
Title: Regulamentul (UE) 2021/1005 al Consiliului din 21 iunie 2021 de modificare a Regulamentului (UE) 2016/44 privind măsuri restrictive având în vedere situația din Libia

22.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 222/1
               
            
         REGULAMENTUL (UE) 2021/1005 AL CONSILIULUI
         din 21 iunie 2021
         de modificare a Regulamentului (UE) 2016/44 privind măsuri restrictive având în vedere situația din Libia
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia (PESC) 2015/1333 a Consiliului din 31 iulie 2015 privind măsuri restrictive având în vedere situația din Libia și de abrogare a Deciziei 2011/137/PESC (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     Regulamentul (UE) 2016/44 al Consiliului (2) pune în aplicare măsurile prevăzute în Decizia (PESC) 2015/1333.
                  
               
                     (2)
                  
                  
                     La 16 aprilie 2021, Consiliul de Securitate al Organizației Națiunilor Unite (CSONU) a adoptat Rezoluția 2571 (2021). CSONU a reamintit Rezoluția 2174 (2014), prin care s-a decis că măsurile prevăzute în Rezoluția 1970 (2011) se aplică de asemenea persoanelor și entităților implicate în alte acte decât cele menționate în RCSONU 1970 (2011), care pun în pericol pacea, stabilitatea sau securitatea în Libia sau care obstrucționează sau subminează finalizarea cu succes a tranziției sale politice ori care sprijină astfel de acte. S-a subliniat de asemenea faptul că aceste acte ar putea include acte care obstrucționează ori subminează alegerile planificate în cadrul foii de parcurs a Forumului pentru dialog politic libian.
                  
               
                     (3)
                  
                  
                     La 21 iunie 2021, Consiliul a adoptat Decizia (PESC) 2021/1014 (3) de modificare a Deciziei (PESC) 2015/1333, în care a clarificat faptul că criteriile pentru impunerea de măsuri restrictive vizează, de asemenea, persoanele fizice sau juridice, entitățile și organismele care împiedică sau subminează alegerile planificate în foaia de parcurs a Forumului pentru dialog politic libian.
                  
               
                     (4)
                  
                  
                     Unele dintre măsurile respective intră sub incidența tratatului și, prin urmare, este necesară o acțiune de reglementare la nivelul Uniunii, în special pentru a se asigura aplicarea lor uniformă în toate statele membre.
                  
               
                     (5)
                  
                  
                     Prin urmare, Regulamentul (UE) 2016/44 ar trebui să fie modificat în consecință,
                  
               ADOPTĂ PREZENTUL REGULAMENT:
         
            Articolul 1
            La articolul 6 alineatul (2) din Regulamentul (UE) 2016/44, litera (d) se înlocuiește cu următorul text:
            
                        „(d)
                     
                     
                        sunt implicate sau sprijină acte care amenință pacea, stabilitatea sau securitatea din Libia ori care împiedică sau subminează finalizarea cu succes a tranziției politice în Libia, inclusiv prin:
                        
                                    (i)
                                 
                                 
                                    planificarea, dirijarea sau săvârșirea în Libia a unor acte care încalcă dreptul internațional aplicabil în domeniul drepturilor omului sau dreptul internațional umanitar ori a unor acte care constituie încălcări ale drepturilor omului în Libia;
                                 
                              
                                    (ii)
                                 
                                 
                                    atacuri împotriva oricărui aeroport, a oricărei gări sau a oricărui port maritim în Libia ori împotriva unei instituții sau instalații a statului libian ori împotriva oricărei misiuni străine în Libia;
                                 
                              
                                    (iii)
                                 
                                 
                                    acordarea de sprijin grupărilor armate sau rețelelor infracționale prin exploatarea ilicită a țițeiului sau a altor resurse naturale în Libia;
                                 
                              
                                    (iv)
                                 
                                 
                                    amenințarea sau constrângerea instituțiilor financiare ale statului libian și a Companiei Naționale Petroliere din Libia (Libyan National Oil Company) sau implicarea în orice acțiune care poate conduce la sau avea ca rezultat însușirea în mod ilegal a fondurilor statului libian;
                                 
                              
                                    (v)
                                 
                                 
                                    încălcarea dispozițiilor privind embargoul asupra armelor în Libia, instituit prin RCSONU 1970 (2011) și prevăzut la articolul 1 din prezentul regulament, sau sprijinirea eludării acestor dispoziții;
                                 
                              
                                    (vi)
                                 
                                 
                                    împiedicarea sau subminarea alegerilor planificate în foaia de parcurs a Forumului pentru dialog politic libian;
                                 
                              
                                    (vii)
                                 
                                 
                                    faptul că sunt persoane, entități sau organisme care acționează pentru ori în numele sau la ordinele oricăreia dintre persoanele, entitățile ori organismele menționate anterior sau faptul că sunt entități ori organisme deținute sau controlate de acestea ori de persoanele, entitățile sau organismele incluse pe lista din anexa II sau III; sau”.
                                 
                              
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Luxemburg, 21 iunie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 206, 1.8.2015, p. 34.
         
            (2)  Regulamentul (UE) 2016/44 al Consiliului din 18 ianuarie 2016 privind măsuri restrictive având în vedere situația din Libia și de abrogare a Regulamentului (UE) nr. 204/2011 (JO L 12, 19.1.2016, p. 1).
         
            (3)  Decizia (PESC) 2021/1014 a Consiliului din 21 iunie 2021 de modificare a Deciziei (PESC) 2015/1333 privind măsuri restrictive având în vedere situația din Libia (a se vedea pagina 38 din prezentul Jurnal Oficial).